মানবিক ম্যাজিস্ট্রেট! চলাফেরায় অক্ষমের জন্য বিশেষ পদক্ষেপ

ওয়েব ডেস্ক: উদাহরণ হয়ে উঠলেন তেলঙ্গানার (Telangana) এক ম্যাজিস্ট্রেট, তাঁ মানবিকতার প্রশংসায় পঞ্চমুখ সবাই। হাঁটাচলায় অক্ষম বয়স্ক ব্যক্তিদের স্বার্থে এক মামলার রায়দান রাস্তায় দাঁড়িয়ে করলেন ওই ম্যাজিস্ট্রেট।

তেলঙ্গানার নিজামাবাদ (Nizamabad) জেলার বোধন শহরের ম্যাজিস্ট্রেটের মানবিক পদক্ষেপ সাড়া ফেলেছে। বয়স্ক দম্পতি টোটো চেপে আদালত চত্বরে এলেও সেখান থেকে নেমে আদালতে ঢুকতে অক্ষম। এমন পরিস্থিতি জেনে অতিরিক্ত জুনিয়র সিভিল জজ এসামপল্লি সাঁই শিবা চেয়ার থেকে নেমে পৌঁছে যান সেই টোটোর সামনে।

আরও পড়ুন: গণধর্ষণের মামলায় বড় রায় দিল সুপ্রিম কোর্ট

২০২১ সালে তেলঙ্গানা পুলিশের (Telangana Police) কাছে কাটাপ্পু শ্যামা এবং কাটাপ্পা গঙ্গারামের বিরুদ্ধে ৪৯৮-এ ধারায় অভিযোগ করেছিলেন তাঁদের পুত্রবধূ। ২০২১ সালের ডিসেম্বরে প্রবীণ দম্পতির বিরুদ্ধে চার্জশিট পেশ হয়। অন্তত ৩০টি শুনানির পর ২২ এপ্রিল শুনানি শেষে রায়দান স্থগিত থাকে।

ইতিমধ্যে দুর্ঘটনায় চলৎশক্তিহীন গঙ্গারাম। তা সত্ত্বেও স্ত্রীকে নিয়ে রায়দানের দিন টোটোতে উঠে আদালত চত্বরে হাজির। কিন্তু তারপর আর নামতে অক্ষম। যা শোনার পর টোটোর সামনে হাজির হয়ে দম্পতিকে অভিযোগ থেকে মুক্তির রায়দান বিচারকের। দেশের দুর্বল বিচার বিভাগীয় পরিকাঠামো নিয়ে সমালোচনার আবহে ওই বিচারকের এমন ব্যতিক্রমী পদক্ষেপ সমাজমাধ্যমে প্রশংসিত হচ্ছে।